ประกาศคณะกรรมการนโยบายการพัฒนาระเบียงเศรษฐกิจพิเศษภาคตะวันออก เรื่อง กำหนดเขตส่งเสริม : นิคมอุตสาหกรรมอมตะนคร
ประกาศคณะกรรมการนโยบายการพัฒนาระเบียงเศรษฐกิจพิเศษภาคตะวันออก
เรื่อง
กำหนดเขตส่งเสริม : นิคมอุตสาหกรรมอมตะนคร
 

ตามที่ได้มีคำสั่งหัวหน้าคณะรักษาความสงบแห่งชาติที่
๒/๒๕๖๐ เรื่อง การพัฒนาระเบียงเศรษฐกิจพิเศษภาคตะวันออก ลงวันที่ ๑๗ มกราคม
พุทธศักราช ๒๕๖๐ กำหนดให้คณะกรรมการนโยบายมีหน้าที่และอำนาจในการกำหนดเขตส่งเสริมและสิทธิประโยชน์ที่ผู้ประกอบการ
ผู้อยู่อาศัยหรือผู้พำนักในเขตส่งเสริมแต่ละแห่งจะได้รับตามความเหมาะสม นั้น

เพื่อให้การดำเนินการดังกล่าวเป็นไปอย่างชัดเจนอันจะเป็นประโยชน์ต่อการพัฒนาระเบียงเศรษฐกิจพิเศษภาคตะวันออกให้มีประสิทธิภาพยิ่งขึ้น
อาศัยอำนาจตามความในข้อ ๓ (๔) ของคำสั่งหัวหน้าคณะรักษาความสงบแห่งชาติ
ที่ ๒/๒๕๖๐ เรื่อง การพัฒนาระเบียงเศรษฐกิจพิเศษภาคตะวันออก ลงวันที่ ๑๗
มกราคม พุทธศักราช ๒๕๖๐ ประกอบกับ มติที่ประชุมคณะกรรมการนโยบายการพัฒนาระเบียงเศรษฐกิจพิเศษภาคตะวันออก
ในการประชุมครั้งที่ ๑/๒๕๖๑ เมื่อวันที่ ๑
กุมภาพันธ์ พ.ศ. ๒๕๖๑ คณะกรรมการนโยบายการพัฒนาระเบียงเศรษฐกิจพิเศษภาคตะวันออก
จึงเห็นชอบในการกำหนดให้พื้นที่ ๑๘,๘๔๐ ไร่ ๓๑ ตารางวา
บริเวณตำบลคลองตำหรุ ตำบลหนองไม้แดง ตำบลดอนหัวฬ่อ อำเภอเมืองชลบุรี ตำบลบ้านเก่า
ตำบลบางนาง ตำบลหนองกะขะ และตำบลหนองตำลึง อำเภอพานทอง
จังหวัดชลบุรี ภายใต้แนวเขตตามแผนที่ท้ายประกาศนี้ เป็น เขตส่งเสริม : นิคมอุตสาหกรรมอมตะนคร
เพื่อรองรับอุตสาหกรรมยานยนต์แห่งอนาคต อุตสาหกรรมอิเล็กทรอนิกส์อัจฉริยะ
อุตสาหกรรมการท่องเที่ยวกลุ่มรายได้ดีและเชิงสุขภาพ อุตสาหกรรมหุ่นยนต์
อุตสาหกรรมการบินและโลจิสติกส์ และ อุตสาหกรรมดิจิทัล

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ
ณ วันที่ ๒๖ มีนาคม พ.ศ. ๒๕๖๑
พลเอก
ประยุทธ์ จันทร์โอชา
นายกรัฐมนตรี
ประธานกรรมการนโยบายการพัฒนาระเบียงเศรษฐกิจพิเศษภาคตะวันออก
[เอกสารแนบท้าย]

๑. แผนที่ท้ายประกาศคณะกรรมการนโยบายการพัฒนาระเบียงเศรษฐกิจพิเศษภาคตะวันออก
เรื่อง กำหนดเขตส่งเสริม : นิคมอุตสาหกรรมอมตะนคร

(ดูข้อมูลจากภาพกฎหมาย)






พิมพ์มาดา/จัดทำ
๑๔ มิถุนายน
๒๕๖๑

วิชพงษ์/ตรวจ
๒๙
มิถุนายน ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๐๔ ง/หน้า ๒๑/๗ พฤษภาคม ๒๕๖๑